En 160 meter lang fragtfærge fra Stena Line sejlede for hurtigt ind i anløbsrampen og er nu ude af drift i et lille døgns tid.

Stena Lines fragtfærge sejlede i aftes for hurtigt, da den skulle lægge til kaj i Frederikshavn. - Sådan en 160 meter lang færge vejer jo en del, så den skadede både sig selv og anløbsrampen, der står på kajen, siger Stena Lines direktør Carsten Kruse til TV2/Nord. Færgen skal nu repareres og kan derfor først tages i brug igen i morgen eftermiddag. - Det tager et lille døgn at reparere den, så alle dens afgange er aflyst indtil klokken 17.30. Men de lastbiler, der er på færgen, er forhåbentligt ude om en halv time, siger Carsten Kruse.